**„Ako rozoznám, že mám dieťa s dyskalkúliou“?**

**Dieťa s dyskalkúliou má narušené špecifické matematické schopnosti**

**Percepčné**

**Prečo?**

* Nedokáže triediť podľa podobnosti znakov / farba, veľkosť, tvar/,
* nevie identifikovať navzájom podobné obrazce,
* nevie identifikovať rozdiely dvoch obrazcov,
* nevie identifikovať zrkadlovo obrátené línie dvoch obrazcov,
* nedokáže tvoriť skupiny zoskupovaním, priraďovaním, párovaním, porovnávaním.

**Verbálne**

**Prečo?**

* Neovláda názvy základných čísloviek,
* má problémy s vymenovaním číselného radu vzostupne,
* má problémy s vymenovaním číselného radu zostupne,
* nevie určiť, čo stojí pred, za, hneď pred, hneď za,
* nedokáže udať množstvo predmetov bez toho, aby začínal počítať vždy od jednej,
* nedokáže číslo, alebo číslicu napísať slovom / číslovkou/,
* nedokáže slovne označiť napísané čísla,
* nedokáže vyjadriť slovami zmysel alebo význam pozície danej číslice v čísle,
* má problémy s určovaním počtu jednotiek, desiatok, stoviek.

**Lexické**

**Prečo?**

* Pri čítaní číslic a čísel sa objavujú tvarové zámeny / 9 – 6, 1 – 7, 3 – E, 69 – 96, 21 – 12/,
* má problémy prečítať operačné znaky / +, -, x, ,≤ ≥ / alebo si ich zamieňa,
* má problémy prečítať napísané matematické príklady, alebo vety,
* vyznačuje sa pretrvávajúcou labilitou v čítaní čísel s nulami uprostred,
* vyznačuje sa pretrvávajúcou labilitou v čítaní rímskych čísel, zlomkov, desatinných čísel.

**Grafické**

**Prečo?**

* Nedokáže zapisovať adekvátne čísla, operačné znaky, matematické príklady,
* nedokáže kresliť geometrické tvary,
* má problémy s písomným sčítaním, odčítaním, násobením, delením, pri dobre zvládnutých počtových operáciách spamäti,
* pri písaní číslic a čísel sa objavujú tvarové zámeny,
* čísla a číslice zapisuje zrkadlovo obrátené,
* má problémy so zapisovaním viacciferných čísel, pri zápise ignoruje nuly,
* má problémy s narysovaním jednoduchých geometrických obrazcov.

**Priestorové**

**Prečo?**

* Má problémy v orientácii vpravo, vľavo, hore, dole,
* nedokáže zapisovať výsledky do vymedzenej časti plochy,
* má problémy so zapisovaním číslic do stĺpca bez toho, aby sa výrazne neodchyľovali od zvislej roviny,
* má problémy s uzatváraním detailov do celku.

**Operacionálne**

**Prečo?**

* Nedokáže uskutočňovať elementárne počtové operácie sčítania, odčítania bez prechodu cez základ,
* nedokáže uskutočňovať elementálne počtové operácie sčítania, odčítania s prechodom cez základ,
* má problémy s osvojovaním násobilky,
* nahradzuje zložitejšie matematické operácie / násobenie, delenie / jednoduchšími / sčítanie, odčítanie/,
* má problémy s riešením číselných operácií s medzisúčtami, /tzv. reťazovky/,
* má problémy pri riešení kombinovaných úloh.

**Pamäťové**

**Prečo?**

* Má problémy so zapamätávaním, zapamätáva si ťažko a pomaly,
* má problémy so znovuvybavovaním, pamäť je neustálená,
* má nízky rozsah zapamätávania,
* má problémy v oblasti operačnej pamäti.

**Usudzovacie**

**Prečo?**

* Nedokáže aplikovať zodpovedajúce znamienka do číselných operácií,
* nedokáže tvoriť jednoduché slovné úlohy na rôzne typy príkladov,
* má výrazné problémy riešiť slovné úlohy,
* nechápe systém číselného radu, nedokáže v ňom pokračovať,
* nedokáže logicky uvažovať,
* nedokáže rozpoznať podobnosť vzťahov medzi javmi / analógie/.

O prejavoch jednotlivých foriem dyskalkúlie hovoríme len vtedy, keď opísané problémy pretrvávajú, nejde teda o dôsledky bezprostredného nepochopenia prebraného učiva v škole.

**Odporúčania:**

* naučme žiaka pracovať s matematickými tabuľkami – môže ich mať kedykoľvek k dispozícii a kompenzačnými pomôckami – kalkulačka, diktafón, počítač...
* pracovné postupy rozplánujme na jednotlivé menšie kroky,
* využívajme názorné pomôcky,
* veďme žiaka k pochopeniu logického riešenia úlohy.